บลจ.วรรณส่งกองทุนใหม่รับตลาดผันผวน
บลจ.วรรณ เผย 4 เดือนแรก มูลค่าทรัพย์สินภายใต้การจัดการเพิ่มขึ้น 5.38% พร้อมส่งกองทุนเปิด ONE-PREMIER ต่อ
29 ต.ค. 2565

บลจ.วรรณ เผย 4 เดือนแรก มูลค่าทรัพย์สินภายใต้การจัดการเพิ่มขึ้น 5.38% พร้อมส่งกองทุนเปิด ONE-PREMIER ต่อ
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยผลการดำเนินงานบริษัท ณ เดือนเมษายน 2556 ว่า บลจ.วรรณ มีมูลค่าทรัพย์สินภายใต้การจัดการรวม จำนวน  79,398.04 ล้านบาท  จากทั้ง 4 ธุรกิจ ได้แก่ ธุรกิจกองทุนรวม กองทุนส่วนบุคคล กองทุนสำรองเลี้ยงชีพ และกองทุนรวมอสังหาริมทรัพย์ โดยเพิ่มขึ้นจากมูลค่าทรัพย์สินสุทธิ ณ สิ้นปี 2555 ที่ระดับ 75,345.42 ล้านบาท จำนวน 4,052.62 ล้านบาท หรือเพิ่มขึ้น 5.38%
ทั้งนี้ ธุรกิจจัดการกองทุนส่วนบุคคล กองทุนสำรองเลี้ยงชีพ และกองทุนรวมอสังหาริมทรัพย์มีการเติบโตอย่างน่าพอใจ โดยมีเติบโตจากสิ้นปี 2555 ในอัตรา 9.06%, 136.33% และ 13.62% ตามลำดับ จากการบริหารสินทรัพย์ของสถาบันภาครัฐ ผู้ลงทุนสถาบัน และกลุ่มผู้ลงทุนรายย่อยเพิ่มมากขึ้น โดยเฉพาะอย่างยิ่งในลักษณะการบริหารเงินในตราสารทุนเชิงรุกทั้งในส่วนของกองทุนรวมและกองทุนส่วนบุคคล เนื่องจากมีผลการดำเนินงานที่ดีอย่างสม่ำเสมอ
สำหรับมุมมองภาวะเศรษฐกิจและการลงทุน นายวิน ยังได้กล่าวถึงแนวโน้มของการลงทุนในช่วงระยะนี้ว่า การลงทุนในสินทรัพย์ต่างๆ ในช่วงเวลานี้ คงเต็มไปด้วยความผันผวนทั้งการลงทุนในหุ้นและ/หรือสินค้าโภคภัณฑ์ อย่างเช่นทองคำ เนื่องจากยังไม่มีปัจจัยบวกใดๆ ที่ชัดเจนที่จะผลักดันให้ราคาสินทรัพย์ต่างๆ ปรับสูงขึ้นได้อย่างเด่นชัด เนื่องจากนักลงทุนยังคงมีความกังวลต่อพัฒนาการเศรษฐกิจของประเทศหลักๆ โดยเฉพาะสหรัฐอเมริกา ยูโรโซนและจีน รวมทั้งยังคงจับตามองต่อคณะกรรมการนโยบายการเงิน (กนง.) ต่อแนวทางการปรับลดอัตราดอกเบี้ยนโยบายในวันที่ 10 ก.ค. 56 และมาตรการการดูแลค่าเงินบาท ซึ่งเป็นปัจจัยหลักที่ส่งผลต่อทิศทางการลงทุนในช่วงนี้
ในด้านแนวโน้มอัตราดอกเบี้ย นายวิน ให้ความเห็นว่า มีความเป็นไปได้ที่ทาง กนง. จะตัดสินใจปรับลดอัตราดอกเบี้ยนโยบายลงอีก 0.25% มาสู่ระดับ 2.25% ในวันที่ 10 ก.ค. 56 หลังจากที่ปรับลงไป 0.25% ในครั้งก่อนหน้าแล้ว เพื่อกระตุ้นเศรษฐกิจภายในประเทศให้ขยายตัวได้อย่างมีเสถียรภาพ หลังจากที่เศรษฐกิจใน 4 เดือนแรกมีทิศทางที่ชะลอลงจากการใช้จ่ายภายในประเทศที่เริ่มผ่อนแรงลงหลังสิ้นสุดมาตรการการสนับสนุนของภาครัฐ รวมทั้งการส่งออก ซึ่งได้รับผลกระทบจากภาวะเศรษฐกิจประเทศคู่ค้าหลัก
สำหรับแผนธุรกิจในไตรมาส 2 และ ไตรมาส 3 บริษัทยังคงเน้นการสร้างผลิตภัณฑ์การลงทุนที่สามารถตอบสนองวัตถุประสงค์การลงทุนของผู้ลงทุนอย่างต่อเนื่อง โดยเฉพาะอย่างยิ่ง ในภาวะการลงทุนที่หลายๆ ปัจจัยยังไม่มีความชัดเจน  การใช้กลยุทธ์การบริหารพอร์ตการลงทุนในลักษณะของ Absolute Return น่าจะเป็นผลดีมากกว่าการลงทุนแบบเทียบกับการปรับตัวของตลาด ดังนั้น บริษัทจึงเสนอขายกองทุนเปิด วรรณ อินคัม พรีเมียร์ ฟันด์ (ONE-PREMIER) ในระหว่างวันที่ 13-26 มิถุนายน 2556 ซึ่งใช้กลยุทธ์การลงทุนดังกล่าว เพื่อมุ่งสร้างผลตอบแทนพอร์ตการลงทุนมากกว่าการปรับขึ้นลงตามสภาวะตลาดหุ้น โดยกระจายการลงทุนในสินทรัพย์ต่างๆ (Asset Allocation) ผ่านการลงทุนในสินทรัพย์ที่หลากหลาย (Multi Asset Classed) ทั้งหุ้น ตราสารหนี้ ตราสารอนุพันธ์ ทองคำและน้ำมัน เป็นต้น และปรับสัดส่วนในแต่ละช่วงเวลาให้สอดคล้องไปกับแต่ละสถานการณ์การลงทุน 
“การจัดสรรพอร์ตการลงทุน (Asset Allocation) มีข้อดี คือ สามารถสร้างผลตอบแทนพร้อมๆ กับการลดความเสี่ยงในระยะยาวได้ดี  โดยจากสถิติการจัดสัดส่วนสินทรัพย์ระหว่าง Money Market และตราสารทุน (SET Total Return Index) โดยใช้ข้อมูลตั้งแต่ปี 2547 ถึง สิ้นไตรมาส 1 ปี 2556 เราพบว่า หากเราตั้งสมมติฐานว่า ต้องการอัตราผลตอบแทน 2% ต่อไตรมาสโดยจัดสัดส่วนของหุ้นและตราสารหนี้ที่ได้อย่างเหมาะสม พบว่า โอกาสที่พอร์ตการลงทุนจะไม่ขาดทุนมีถึง 97% ขณะที่โอกาส 62% ที่จะได้รับผลตอบแทนมากกว่า 1.5%  และผลตอบแทนโดยเฉลี่ยต่อไตรมาสอยู่ที่ระดับประมาณ 2.15%  ซึ่งสะท้อนว่า กลยุทธ์ดังกล่าวสามารถตอบโจทย์การลงทุนในลักษณะนี้ได้ดี” นายวิน กล่าว
ทั้งนี้ กองทุน ONE-PREMIER เปิดเสนอขายครั้งแรก ในระหว่างวันที่ 13-26 มิถุนายน 2556 เหมาะสำหรับนักลงทุนรายย่อยที่ไม่มีเวลาติดตามหรือไม่เชี่ยวชาญในการปรับพอร์ตการลงทุนในแต่ละสินทรัพย์ นอกจากนี้ กองทุนยังมีนโยบายรับซื้อคืนหน่วยลงทุนอัตโนมัติ เพื่อให้นักลงทุนสามารถได้รับกระแสเงินสดอย่างสม่ำเสมอ ผู้ลงทุนสามารถสอบถามข้อมูลเพิ่มเติมพร้อมรับหนังสือชี้ชวนได้ที่ บลจ.วรรณ โทร. 02-659-8888